Συντεταγμένες: 37°20′00″N 22°23′10″E﻿ / ﻿37.333392°N 22.386206°E﻿ / 37.333392; 22.386206

Το δάσος της Σκιρίτιδας
Δρόμος διαπερνά το δάσος Σκιρίτιδας
Το **Δάσος Σκιρίτιδας** (ή και *Δάσος Σκυρίτιδας*) βρίσκεται στη νότια Αρκαδία. Έχει στα βόρεια το Μαίναλο, στα ανατολικά τον Πάρνωνα και νότια τη δίοδο ανάμεσα στον Πάρνωνα και τον Ταΰγετο. Η Βλαχοκερασιά, η Κερασιά, οι Καλτεζές και οι Κολλίνες είναι μερικά από τα χωριά που το περιτριγυρίζουν.

Μέχρι την επανάσταση ήταν άθικτος, με αιωνόβιες δρύες και βαθύσκιωτες ρεματιές. Στα χρόνια όμως της επανάστασης ξέσπασε πάνω του το μένος του πολέμου. Μεγάλες πυρκαγιές έκαναν ζημιές στο αιώνιο δάσος, το οποίο με τη φροντίδα των ανθρώπων αποκαταστάθηκε.

Οι κάτοικοι της Βλαχοκερασιάς, της Κερασιάς και των άλλων χωριών άρχισαν στις αρχές του 20ου αιώνα να αναδασώνουν την περιοχή. Κάτοικοι και σχολεία της περιοχής προσπαθούσαν να επαναφέρουν το μεγαλείο της δασικής περιοχής έως ότου ο δασολόγος Αναστάσιος Στεφάνου, ανέλαβε επιστημονικά και μεθοδικά την αναδάσωσή του. Όπως αναφέρει ο ίδιος: «*Από εδώ πέρασα τον Αύγουστο του 1913. Ο τόπος γύρω ήταν γυμνός, άγονος, ξεγδαρμένος. Στο Μοναστήρι της Καλτεζιάς που κοιμήθηκα, πήρα την απόφαση να ξαναγίνει ο παληός δρυμός. Ήμουνα τότε 20 χρονών. Επί 50 χρόνια εβασάνιζε τη σκέψη μου η απόφαση αυτή. Τώρα το δάσος έγινε φανταχτερά σπουδαίο. Πολύ πάλεψα για αυτό. Μέσα σ’ αυτό, έχυσα όλη μου την ψυχή. Ευχαριστήθηκα… Όμως εγώ γέρασα. Εδώ ο δρυμός της Αρκαδικής Σκιρίτιδας*». 

Με καστανιές και μαύρη πεύκη δημιουργήθηκε ένας πρότυπος δρυμός, ένα μνημείο συνεργασίας του ανθρώπου με τη φύση. Σήμερα απλώνεται σε 50.000 στρέμματα και ζωοδοτεί ένα πλούσιο οικοσύστημα.

Στο Δάσος της Σκιρίτιδας έχει τις πηγές του ο ποταμός Ευρώτας που μετά από 82 χιλιόμετρα εκβάλλει στη θάλασσα.

Το πυκνό δάσος διατρέχεται από ένα μονοπάτι 14 χιλιομέτρων που ξεκινά από τη Βλαχοκερασιά, φτιαγμένο για να αναδεικνύει την ομορφιά της φύσης. Τα 80% της διαδρομής είναι υπό σκιά και η διάρκεια της διάσχισής του κυμαίνεται από 6 έως 8 ώρες. Οι προτεινόμενες εποχές για επίσκεψη, είναι από την Άνοιξη έως το Φθινόπωρο όχι όμως βροχερές μέρες διότι μέρος της διαδρομής περνά από ποτάμι. Το μονοπάτι έχει καλή σήμανση με κόκκινα σημάδια.

Παραπομπές
----------

1. 1 2  «RIVER TREKKING - Δάσος Σκιρίτιδας». *rivertrekking.gr*. Αρχειοθετήθηκε από το πρωτότυπο στις 12 Ιανουαρίου 2021. Ανακτήθηκε στις 10 Ιανουαρίου 2021.
2. ↑  «Δάσος Σκιρίτιδας \_ Travel Tripolis». Αρχειοθετήθηκε από το πρωτότυπο στις 22 Αυγούστου 2014. Ανακτήθηκε στις 20 Αυγούστου 2014.
3. 1 2  «Ο τεχνητός δρυμός της Σκιρίτιδας… – dasarxeio.com». *dasarxeio.com*. Ανακτήθηκε στις 11 Ιανουαρίου 2021.
4. 1 2  «Δάσος Σκιρίτιδας - Μονοπάτι Βλαχοκερασιάς». *HikingExperience.gr*. 14 Νοεμβρίου 2014. Ανακτήθηκε στις 10 Ιανουαρίου 2021.
5. ↑  «Ο τεχνητός δρυμός της Σκιρίτιδας...». *Arcadia Portal*. 11 Μαρτίου 2015. Ανακτήθηκε στις 11 Ιανουαρίου 2021.
6. ↑  Δάσος Σκιρίτιδας \_ Πελοπόννησος Search
7. ↑  «Δάσος Σκιρίτιδας-Μονοπάτι Βλαχοκερασιάς». *Wikiloc | Διαδρομές του Κόσμου*. Ανακτήθηκε στις 10 Ιανουαρίου 2021.
8. ↑  «Δάσος Σκιρίτιδας, Πηγές Ευρώτα, Βλαχοκερασιά». *www.fysiolatris.gr*. Ανακτήθηκε στις 10 Ιανουαρίου 2021. [*νεκρός σύνδεσμος*]
9. ↑  «Δάσος Σκιρίτιδας πεζοπορία. – Πηγές Ευρώτα – Βλαχοκερασιά Αρκαδίας - YouTube». *www.youtube.com*. Ανακτήθηκε στις 10 Ιανουαρίου 2021.